《子楚小甑中实以物饷予{稻禾换口}之如芋而味》
宋代·王洋

君不见野人谋食搜山谷，不似输钱买金粟。
醾薇细琐俱见情，岂有灵根不收录。
少陵饥走偏九州，命寄长镵生事足。
早知雪盛又无苗，拟欲诛求已皲瘃。
先生蔬食亦易饥，意感邻夫荷斤斸。
仅同冠芋又隐藏，远胜凫茈适疏缛。
痴儿且食惊未见，便欲负锄自捃挶。
人生留滞诚可怜，坐使百忧宽湿束。
烦君转寄与仇勤，晚食何时饱颜蠋。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。